Drie gesoek ná rooftog by Menlyn-winkelsentrumDie polisie is op die spoor van drie verdagtes wat Sondag glo ŉ juwelierswinkel in die Menlyn-winkelsentrum in Pretoria beroof het (Foto: Mpho Mathoho, Twitter) Die polisie is op die spoor van drie verdagtes wat Sondag glo ŉ juwelierswinkel in die Menlyn-winkelsentrum in Pretoria beroof het. Twee mense, onder wie ŉ sekerheidswag en ŉ lid van die publiek, is tydens die rooftog geskiet. Volgens kol. Dimakatso Sello, polisiewoordvoerder, het die drie verdagtes, twee mans en ŉ vrou, net voor 15:00 die Arthur Kaplan-juwelierswinkel in die winkelsentrum betree. Hulle het glo ŉ vuurwapen op werknemers in die winkel gerig en juweliersware geëis. “Een van die werknemers kon daarin slaag om die paniekknoppie betyds te druk en die verdagtes het op die vlug geslaan. Hulle het die juweliersware wat in die winkel uitgestal was, gegryp,” bevestig Sello. “Op pad uit die winkelsentrum het die verdagtes ’n sekerheidswag teëgekom en op hom begin skiet. ŉ Lid van die publiek is in die kruisvuur vasgevang en het ’n skietwond opgedoen.” Maroela Media het vroeër berig die sekerheidswag is in die maag geskiet en die lid van die publiek het twee skietwonde in sy onderste ledemate opgedoen. Hulle is albei deur nooddienste na nabygeleë hospitale vir verdere mediese behandeling geneem. Daar kan op die winkelsentrum se kringtelevisiekamera gesien word hoe die verdagtes in ‘n wit en blou motor uit die winkelsentrum probeer vlug (Foto: Yusuf Abramjee, Twitter) Daar kan op die winkelsentrum se kringtelevisiekamera gesien word hoe die verdagtes in ‘n wit en blou motor uit die winkelsentrum probeer vlug. In die video kan gesien word hoe hulle plate gebruik om oor die metaalpenversperring by die valhek te jaag. “Die polisie in Brooklyn ondersoek ŉ saak van sakeroof en poging tot moord. In hierdie stadium is die verdagtes se identiteit nog nie bekend nie.” Enigiemand met meer inligting wat tot die inhegtenisneming van die verdagtes kan lei, kan die Stop Misdaadnommer by 08600 10111 skakel. Video https://t.co/VOJ5jGeWVX pic.twitter.com/1Vf3XYSXYd — Yusuf Abramjee (@Abramjee) October 24, 2021